Foto: N1

GOST Dnevnika na N1 televiziji bio je povjesničar Hrvoje Klasić koji je govorio o najavljenom zakonu o lustraciji.



Podsjetimo, potpredsjednik Sabora Ivan Tepeš danas je rekao kako Udruga hrvatski križni put izrađuje Zakon o lustraciji. Tepeš je rekao kako će se zakon odnositi na procesuiranje zločinaca iz komunističkog režima.



Međutim, Klasić vidi više problema u pripremi ovog zakona.



"Hrvatska je svoju demokraciju izgrađivala i kroz rat, uzmimo u obzir da su ljudi iz bivših jugoslavenskih službi ušli u hrvatske, iz bivših partija u hrvatske, i kako ćemo napraviti distinkciju - koga iz bivšeg aparata treba lustrirati, a koga ne? Strah me pomisliti tko će to procijeniti", kaže Klasić.



Klasić je rekao da su većinu vremena od samostalnosti hrvatskom vladale desne vlade.



"U zadnjih 25 godina demokracije, u Hrvatskoj su 18 godina na vlasti desne vlade. Zar je moguće da svi ti ljudi znaju da se oko nas cijelo vrijeme šetaju ljudi koji su mučili i ubijali, a da i dalje sjede u tim službama, pitanje je što su ti ljudi radili 25 godina? Jesu li radili u interesu hrvatskog društva?", pita se Klasić.



Ogroman problem je, smatra ovaj profesor na Filozofskom fakultetu, činjenica što nikad nije definiran pojam lustracije. Dapače, Klasić, mogu se čuti potpuno različite definicije ovog pojma.



"Vi u javnosti nećete nikada naići na dvije iste definicije lustracije, pa bih ja te koji su za nju pitao što njima lustracija uopće jest", kaže Klasić.

Tekst se nastavlja ispod oglasa

Zakoni za kažnjavanje zločinaca već postoje



"Ako je cilj kažnjavanje zločina, postoje zakoni koji to rade uspješno", zaključuje Klasić.



"Nisu svi ljudi u represivnom aparatu i obavještajnoj službi bili ubojice. Mnogi od njih su radili na suzbijanju korupcije ili terorizma. Ne možemo ih odmah prekrstiti u zločince koji su ubijali neprijatelje jugoslavenskog režima", kaže Klasić.



"Ne vidim da ova vlast uzima bilo kakav model lustracije, mi to čujemo iz medija da pojedinci zagovaraju lustraciju, no od ove vlasti nisam čuo da oni imaju spreman odgovor što bi lustracija trebala biti", zaključio je.

